ประธานกรรมการร่างรัฐธรรมนูญ เห็นว่าสมาชิกสภานิติบัญญัติแห่งชาติมีสิทธิ์ยื่นแก้ไขร่างพระราชบัญญัติประกอบรัฐธรรมนูญว่าด้วย กกต. ได้ แต่เร็วเกินไป
ประธานกรรมการร่างรัฐธรรมนูญ เห็นว่าสมาชิกสภานิติบัญญัติแห่งชาติมีสิทธิ์ยื่นแก้ไขร่างพระราชบัญญัติประกอบรัฐธรรมนูญว่าด้วย กกต. ได้ แต่เร็วเกินไปที่จะยื่นศาลรัฐธรรมนูญตีความ

นายมีชัย ฤชุพันธุ์ ประธานกรรมการร่างรัฐธรรมนูญ หรือ กรธ. กล่าวถึงกรณีที่นายเรืองไกร ลีกิจวัฒนะ คณะทำงานด้านกฎหมายพรรคเพื่อไทยยื่นเรื่องให้ศาลรัฐธรรมนูญตีความกรณีสมาชิกสภานิติบัญญัติแห่งชาติ หรือ สนช. เข้าชื่อยื่นแก้ร่างพระราชบัญญัติประกอบรัฐธรรมนูญว่าด้วย กกต. ประเด็นผู้ตรวจการเลือกตั้งว่า การเข้าชื่อเสนอแก้ไขกฎหมายถือเป็นสิทธิของ สนช.ที่สามารถดำเนินการได้ แต่จะดีหรือไม่เป็นเรื่องที่ สนช.ต้องคิดกันเอง แต่การเสนอกฎหมายกับผลการแก้ไขกฎหมายถือเป็นคนละเรื่องกัน ซึ่งบางครั้งร่างที่เสนอก็ไม่ได้รับการแก้ไข ดังนั้นถือว่าเร็วเกินไปที่จะยื่นเรื่องให้ศาลรัฐธรรมนูญวินิจฉัย 

ประธาน กรธ. เห็นว่า หากมีการเสนอแก้ไขในประเด็นดังกล่าวอาจจะไม่กระทบโรดแมปการเลือกตั้ง เพราะตอนที่มีการเสนอแก้ กฎหมายเดิมยังอยู่และสามารถเดินหน้าจัดการเลือกตั้งได้ โดยขณะนี้ กกต.ชุดเดิมเดินหน้าสรรหา แต่เมื่อมี กกต.ใหม่ ก็มีสิทธิทบทวนและตั้งไปได้ เว้นแต่กฎหมายออกมาว่าให้สรรหาใหม่